钦定古今图书集成/明伦汇编/官常典/第753卷 > 段复兴 靳圣居 袁继登 董琬
## 钦定古今图书集成/明伦汇编/官常典/第753卷 > 段复兴 靳圣居 袁继登 董琬

按《明外史忠义传》：“复兴，字仲方，阳谷人。崇祯七年进
士。授南京户部主事，历官陕西右参议，分守庆阳。十
六年十月，李自成据西安，传檄谕降。复兴裂其檄，集
众守。逾月，贼薄城，围数匝，发炮石，杀贼满濠。久之，势
不支，拜辞其母，聚妻妾四人及一子一女于楼，寘薪
其上，复乘城督战。城陷趋归，火其楼，母亦赴火死。乃”
持铁鞭走北门，击杀数贼，遂自刎。士民葬之西河坪，
立祠祀之。其同时死难者，庆阳推官靳圣居、安化知
县袁继登。圣居，字淑孔，长垣人。崇祯元年进士。历知
济源、莱阳二县。坐事谪河南布政使照磨，擢潞安推
官。再被谪后，亦屡迁莅庆阳时，已授刑部主事，未行，
遇贼，佐复兴死守。城破被执，骂不绝口死。继登，南畿
人，起家选贡生。莅任未浃岁，即遘变见贼求速死，贼
乃杀之。其陷宁州也，知州董琬亦死之。